

**SHTOJCA II – KRITERET E BQK-së PËR LICENCIMIN E NS-ve**

Kriteret e licencimit të Ndërmjetësuesve në Sigurime (NS) në Republikën e Kosovës janë përcaktuar në Kapitullin XIX të Ligjit nr. 05/L-045 për Sigurimet si dhe Rregulloren për Licencimin e Ndërmjetësuesve në Sigurime. Sipas kësaj rregullore, varësisht nga lloji i NS-së, Banka Qendrore e Republikës së Kosovës (BQK) miraton licencimin e NS-së kur të plotësohen kriteret e mëposhtme.

1. Kriteret për licencimin e agjentëve në sigurime janë si në vijim:
* të jetë i regjistruar si biznes individual
* të ketë të përfunduar së paku shkollimin e mesëm;
* të ketë dhënë provimin profesional për agjent;
* të këtë policë të sigurimit nga përgjegjësia profesionale sipas përcaktimeve të nenit 12 të kësaj rregulloreje;
* të mos jetë i dënuar me vendim gjyqësor të formës së prerë për vepër penale, me gjashtë (6) muaj apo më shumë burg.
* të mos jetë punëtor i rregullt i ndonjë siguruesi;
* të ketë një para-kontratë me një sigurues për të vepruar si agjent i saj;
* të jetë rezident i Republikës së Kosovës;
* të ketë njohuri të njërës nga gjuhët zyrtare të Kosovës;
* të jetë në regjistrin e bizneseve në pajtim me Ligjin për Shoqëritë Tregtare;
* të ketë objekt të përshtatshëm për të ushtruar veprimtarinë e ndërmjetësimit.
* të ketë të paguar tarifën për licencim sipas kësaj rregullore.

Polica e sigurimit të përgjegjësisë profesionale dhe certifikata e regjistrimit të biznesit nuk është e obligueshme të dorëzohen në BQK në momentin e dorëzimit të aplikacionit;

1. Kriteret për licencimin e kompanisë së agjentëve janë si në vijim:
* të jetë e regjistruar në regjistrin e bizneseve, si shoqëri aksionare apo shoqëri me përgjegjësi të kufizuar, në pajtim me ligjin për shoqëritë tregtare;
* aksionarët e tij, të jetë në gjendje të mirë financiare dhe të mos kenë obligime tatimore të papaguara me kohë;
* të ketë të punësuar me kohë të plotë, së paku një agjent të licencuar;
* të paguajë dhe mirëmbajë në çdo kohë kapitalin themeltar në vlerë prej së paku 5,000 euro. Ky kapital duhet të paguhet në një nga bankat e licencuara nga BQK-ja dhe nuk mund të përdoret për qëllime tjera:
* plani i parashikuar i biznesit për së paku tri vitet e para të veprimtarisë, i cili duhet të jetë i bazuar në analiza dhe supozime të arsyeshme;
* aksionarët, drejtorët (nëse është e aplikueshme) dhe kryeshefi ekzekutiv, të propozuar, të mos jenë të dënuar me vendim gjyqësor të formës së prerë për vepër penale, me gjashtë (6) muaj apo më shumë burg si dhe të mos kenë qenë drejtor ose kryeshef ekzekutiv të ndonjë siguruesi gjatë 6 muajve të fundit nga momenti i aplikimit;
* aksionarët e kompanisë së agjentëve nuk duhet të jenë njëkohësisht edhe aksionar të siguruesit, pavarësisht përqindjes që e kanë në kompaninë e agjentëve dhe /apo siguruesit.
* të këtë policë të sigurimit nga përgjegjësia profesionale sipas përcaktimeve të nenit 12 të kësaj rregullore;
* të ketë objekte të përshtatshme për ushtrimin e veprimtarisë së saj;

Në rastin kur personi juridik që kërkon të licencohet si kompani e agjentëve, është subjekt i varur i ndonjë kompanie të jashtme të agjentëve, e cila është e licencuar si kompani e agjentëve në vendin e origjinës, duhet të paraqes në BQK edhe pëlqimin me shkrim nga autoriteti mbikëqyrës përgjegjës (nëse është e aplikueshme) si dhe miratimin zyrtar nga organet përgjegjëse të kompanisë së jashtme të agjentëve.

1. Kriteret për licencimin e brokerave në sigurime janë si në vijim:
* të jetë i regjistruar si biznes individual;
* të ketë të përfunduar studimet universitare;
* të ketë dhënë provimin profesional për broker;
* të ketë përvojë pune së paku njëvjeçare në fushën e sigurimeve apo të ketë përvojë pune së paku dy vjeçare në fushën e shërbimeve financiare;
* të mos jetë i dënuar me vendim gjyqësor të formës së prerë për vepër penale, me gjashtë (6) muaj apo më shumë burg;
* të mos jetë i punësuar në ndonjë sigurues;
* të mos ketë qenë kryeshef ekzekutiv apo anëtar i bordit të ndonjë siguruesi, gjatë 6 muajve të fundit nga momenti i aplikimit;
* të jetë i regjistruar në regjistrin e bizneseve në pajtim me Ligjin për Shoqëritë Tregtare;
* të mos ketë obligime tatimore të papaguara me kohë;
* të këtë policë të sigurimit nga përgjegjësia profesionale sipas përcaktimeve të nenit 12 të kësaj rregulloreje;
* të ketë paguar provizionin për licencim sipas kësaj rregullore;
* të ketë objekt të përshtatshëm për të ushtruar veprimtarinë e ndërmjetësimit.
1. Kriteret për licencimin e kompanive të brokerimit janë si në vijim:
* të jetë i regjistruar si shoqëri aksionare apo shoqëri me përgjegjësi të kufizuar në pajtim me Ligjin për Shoqëritë Tregtare;
* aksionarët e tij, të jenë në gjendje të mirë financiare dhe të mos kenë obligime tatimore të papaguara me kohë;
* aksionarët, drejtorët (nëse është e aplikueshme) dhe menaxherët e lartë të propozuar të mos jenë të dënuar me vendim gjyqësor të formës së prerë, për vepër penale, me gjashtë (6) muaj apo më shumë burg si dhe të mos kenë qenë drejtor ose kryeshef ekzekutiv të ndonjë siguruesi gjatë 6 muajve të fundit nga momenti i aplikimit;
* aksionarët e kompanisë së brokerëve nuk duhet të jenë njëkohësisht edhe aksionar të siguruesit, pavarësisht përqindjes që e kanë në kompaninë e brokerëve dhe /apo siguruesit.
* plani i biznesit për se paku tri vitet e para të veprimtarisë, i cili duhet të jetë i bazuar në analiza të sakta dhe në supozime të arsyeshme;
* të ketë të punësuar me kohë të plotë, së paku një broker të licencuar;
* të paguajë dhe mirëmbajë në çdo kohë kapitalin themeltar në vlerë prej së paku 10,000 euro. Ky kapital duhet të paguhet në një nga bankat e licencuara nga BQK-ja dhe nuk mund të përdoret për qëllime tjera;
* të këtë policë të sigurimit nga përgjegjësia profesionale sipas përcaktimeve të nenin 12 të kësaj rregullore;
* të ketë objekte të përshtatshme për ushtrimin e veprimtarisë së saj.

Në rastin kur personi juridik që kërkon të licencohet si kompani e brokerimit, është subjekt i varur i ndonjë kompanie të jashtme të brokerimit e cila është e licencuar si kompani e brokerimit në vendin e origjinës, duhet të paraqes në BQK edhe pëlqimin me shkrim nga autoriteti mbikëqyrës përgjegjës (nëse është e aplikueshme) si dhe miratimin zyrtar nga organet përgjegjëse të kompanisë së jashtme të brokerimit, për hapjen e subjektit të varur në Kosovë.

1. Kriteret për ushtrimin e veprimtarisë së ndërmjetësimit në sigurime nga bankat:

Veprimtaria e ndërmjetësimit në sigurime mund të ushtrohet edhe nga bankat pas licencimit nga BQK. Veprimtaria e ndërmjetësimit nga bankat mund të bëhet vetëm nga të punësuarit e tyre të cilët i plotësojnë kriteret për licencim të specifikuar më lartë në kriteret për licencimin e agjentëve/brokerëve dhe që janë të licencuar nga BQK-ja për të ushtruar këtë veprimtari.

1. Kriteret për ushtrimin e veprimtarisë së ndërmjetësimit në sigurime nga agjencionet e udhëtimit

Agjencionet e udhëtimit mund të ushtrojnë veprimtarinë e ndërmjetësimit në sigurime si agjentë të siguruesve, vetëm për sigurimin e shëndetit në udhëtim. Veprimtaria e agjentit në sigurime nga agjensionet e udhëtimit për produktin e shëndetit në udhëtim duhet të bëhet nga persona që i plotësojnë kriteret për licencim të specifikuar më lartë në kriteret për licencimin e agjentëve dhe që janë të licencuar nga BQK-ja për të ushtruar këtë veprimtari.